BoekeJol 2017 sorg vir reuse verskeidenheid – Pretoria.ws
Dia van Staden, eienaar van Milestone Events & Training, oud-onderwyseres, lewensvaardigheidspesialis, televisie-aanbieder, radiopersoonlikheid en joernalis, het dié inisiatief in Pretoria kom vestig. “Die derde BoekeJol is gepak met hoogtepunte wat jou Kort-Kort na jou leesbril wil laat gryp. Neem deel. Wees deel. Kom deel jou liefde vir boeke, skrywers, musiek en allerhande mannewales. Dankie aan elke vrywilliger wat hul hande opsteek om Kort-Kort behulpsaam te wees,” vertel sy.
BoekeJol 2017 se feespromgram is bekendgestel met ’n feestelike samekoms wat afgeskop het by Jenna Clifford in Lynnwood Bridge, en daarna is daar heerlik by Citidel gekuier en saamgesels oor die program.
Dié jaar se gewigtige program beloof om alle verwagtinge te oorskry. Van “wynproe sonder naam”, digitale fotovertonings, gespreksforums, boekbesprekings tot musikale uitvoerings is hierdie jaar op die program.
Kom ontmoet skrywers soos Elsa Winckler, Sophia Kapp, Corlia Fourie, Wilna Adriaanse, Leon van Nierop, Piet Matipa, Fanie Viljoen, die nuwe jeugsskrywer, Adriaan Blom, en nog vele meer.
Daar is ook geleenthede in die Atterbury Teater waar sanger-skrywer-kombinasies ingesluit word. Kevin Leo gaan op reis saam met Dana Snyman en Erns Grundling. Jak de Priester bring hulde aan PG du Plessis. Hulde word ook op ŉ baie besondere wyse aan André P Brink gebring. Verder tree die Affies Swing Ensamble op, en kan Coenie de Villiers, Hemelbesem, Brandon October en Pops Mohamed saam gesien word.
Sake van die dag en kontroversiële onderwerpe wat almal raak, word nie afgeskeep nie. Onder meer politiek, arbeidskwessies, besigheidsaspekte en fopnuus word bespreek. Hier aan die woord is onder andere Tim du Plessis, Susan Lombaard, Gideon du Plessis, Willie Spies, Lerato Tshabalala en nog vele meer. Kom ontmoet ook vir Helen Zille.
Daar is werklik iets vir almal: van hekel saam met Karen Adendorf tot ŉ digkunsmarathon saam met Bibi Slippers; van ’n radiodramaslypskool en ’n omroeperswerkswinkel tot by kosdemonstrasies.
BoekoeJol sluit boonop op ŉ gepaste manier af met ŉ dankdiens wat deur dr. Arnold Mol gelei word.
Besoek BoekeJol vir die volledige program. Rig navrae aan Dia by 083 726 1180 of info@boekejol.co.za.